Sólveig Anna Jónsdóttir , formaður Eflingar , segir Samherjamálið sýna að arðurinn af fiskveiðiauðlindunum sé ekki notaður til að lækka skatta á láglaunafólk , greiða fólki mannsæmandi laun eða efla velferðarþjónustu . „ Öðru nær , hann er notaður til að fjármagna spillingarbandalög sem teygja sig heimsálfanna á milli . “ Efling hefur samþykkt að styðja við kröfu Stjórnarskrárfélagsins um lögfestingu nýrrar stjórnarskrár og vekur stéttarfélagið athygli á þeim stuðningi í ljósi Samherjamálsins . Sólveig Anna segist mjög stolt af því að stjórn stéttarfélagsins hafi samþykkt þann stuðning . „ Ástæðan fyrir því að stjórnarskráin sem almenningur kom sér saman um í kjölfar hrunsins var kæfð , er að í henni var öflugt ákvæði um þjóðareign á fiskveiðiauðlindinni . Íslensk auðstétt gat ekki þolað það að íslenskur almenningur fengi eðlilega hlutdeild í arðinum af fiskinum okkar . Alveg eins og Þorsteinn Már stjórnar stjórnmálastéttinni í Namibíu með mútum , þá stjórna menn eins og hann því hvaða stjórnarskrá fólkið á Íslandi fær að velja sér , “ segir Sólveig Anna . Namibískir sjómenn mótmæla og ákærðu verða áfram í gæsluvarðhaldi Sexmenningarnir sem ákærðir eru í Namibíu vegna upplýsinga úr Samherjaskjölunum verða í gæsluvarðhaldi fram í febrúar .